יום אחרי הגמר שבו השתתף יונתן קוגן נערך באולפני הרצליה גמר מקצה אולימפיאדת המתמטיקה לתלמידי בתי ספר יסודיים. שישה ילדים בכיתות ו' ו־ז' התחרו בו על 50 אלף שקל. אחת מהם היתה ניקול אברמנקוב, בת 11 מירושלים, שהשתתפה באולימפיאדה לראשונה. בעשר שנות האולימפיאדה זכתה רק ילדה אחת במקום הראשון, וניקול, גם היא בת להורים שעלו בשנות התשעים מברית המועצות, רוצה להיות השנייה. 
 
 
"בכלל לא חשבתי שאני אגיע לגמר", היא אומרת. "פתרתי את השלבים הראשונים באינטרנט עם ההורים שלי, והלכתי לשלבים הבאים בבית הספר. בחצי הגמר היה מאוד קשה והייתי לחוצה מאוד. כשהתקשרו אליי להגיד לי שעברתי הייתי בהלם. לא רציתי להראות כמה אני שמחה אז שאלתי שאלות כמו מתי זה ואיפה זה. רק אחרי שניתקתי את הטלפון צרחתי 'ישששששש!'. אבל לא סיפרתי לחברים שלי. ההורים שלי המליצו לי לא לספר לאף אחד כי הם חשבו שילדים יקנאו".
 
ניקול הגיעה למקום השלישי, לאחר שהובילה בשלבים הראשונים. על הבמה היא נראתה מאוכזבת, אך התעודדה למראה פרס התנחומים. "בעצם לא ציפיתי לזכות במקום הראשון. קיוויתי שאולי אני אצליח להגיע למקום השני אבל זה לא קרה. לא נורא. אחרי הכל, כל הילדים שם בכיתה ז' ואני רק בכיתה ו', וזה די טבעי שאני לא אצליח לנצח אותם". 
 
איך הצלחת להיות הילדה היחידה שהגיע לגמר מ־35 אלף מתמודדים? 
"לא יודעת. במקרה".
 
לכתבות נוספות במוסף "כלכליסט" לחצו כאן
ניקול אברמנקוב הגיעה למקום השלישי באולימפיאדת המתמטיקה. בעשר שנות האולימפיאדה זכתה רק ילדה אחת במקום הראשון